open-index/open-wikipedia-markdown huggingface dataset:
Samogo

**Samogo** on Malin ja Burkina Fason eteläisellä rajaseudulla puhuttujen mandelaisten kielten ryhmä.

Ryhmään kuuluu viisi kieltä:
* Duun (duungo, duungooma) Sikasson alueen Kadiolon ja Sikasson piireissä. Duun on samogokielistä suurin (125&nbsp;000 puhujaa vuonna 2013).
* Dzuun (dzùùngoo) Hauts-Bassinsin alueen Kénédougoun provinssissa (13&nbsp;400 puhujaa vuonna 1998). Dzuunia lähellä on seppien kastiryhmän Cascadesin alueen Léraban provinssissa puhuma kpeego eli kpeen (2&nbsp;000 puhujaa vuonna 2012), jonka asema kielenä tai murteena on epäselvä.
* Banka (bankagooma) Sikasson pohjoispuolella (6&nbsp;000 puhujaa vuonna 2007).
* Edellisiä kauempana on seenku (sembla, seeku), jota puhutaan Hauts-Bassinsin alueen Houetin ja Kénédougoun provinsseissa. Seenkulla on 16&nbsp;000 puhujaa (vuonna 2009).
* Vielä kauempana muista samogokielistä on jowulu, jolla on 10&nbsp;000–15&nbsp;000 puhujaa Kadiolon piirin Loulounin kunnassa sekä lähikylissä Léraban provinssissa. Jowulu on ainoa mandekieli, jossa on erilliset miehiä ja naisia osoittavat persoonapronominit.

Samogokielet on usein sekoitettu Burkina Fason luoteisosassa puhuttavaan samoon.

## Lähteet
* 

### Viitteet
Taiteen Sulattamo

**Taiteen Sulattamo ry** on Helsingin Malmilla toimiva valtakunnallinen taide- ja mielenterveysjärjestö.  Mielenterveys- ja päihdetoipujia tukeva yhdistys organisoi luovaa taidetoimintaa joka arkipäivä, teatteriesityksiä ja monitaidefestivaaleja Helsingissä. Soveltava taide läpileikkaa kaikkea järjestön toimintaa. Vuonna 2013 perustettu Taiteen Sulattamo on MTKLn jäsenjärjestö.

Taiteen Sulattamo kouluttaa kokemusasiantuntijoita sekä vertaisohjaajia taiteen keinoin ja tarjoaa kouluttamilleen kokemusasiantuntijoille ja vertaisohjaajille verkostotoimintaa. Koulutuksia on järjestetty Helsingissä, Tampereella, Turussa, Lahdessa, Kouvolassa ja Oulussa.

Taiteen Sulattamon Kokemuksesi on arvokas -hankkeessa (2022-2024) on luotu Kokemustoiminnan vastuullisuuden sydän -merkki, joka voidaan myöntää vastuulliselle kokemustoimijalle.
’

Mielekäs muutos -hanke (2023-2025) järjestää ryhmätoimintaa työikäisille mielenterveys- ja päihdetoipujille. Toiminnan tavoitteena on kokonaisvaltaisen hyvinvoinnin lisääntyminen ja omahoidosta vastuun ottaminen sekä itsetuntemuksen ja -tunnon vahvistuminen. Hanke edistää arjenhallintaa, sosiaalisia taitoja ja itsenäisen toimintakyvyn palautumista.

Nuorten Sulattamo tarjoaa mielen hyvinvointia tukevaa toimintaa 13-23 -vuotiaille nuorille ja nuorille aikuisille, joilla on erilaisia mielenterveyden haasteita. Ryhmä- ja yksilötoiminta on kaikille kohderyhmään kuuluville avointa ja maksutonta.

## Taiteelliset produktiot

* *Peili.* KokoTeatteri, ensi-ilta 26.9.2012.
* *Pohja edellä - kertomuksia häpeästä*. Q-teatteri, ensi-ilta 31.10.2014.
* *Prinssi, joka katsoi mustaan lähteeseen*. KokoTeatteri, ensi-ilta 10.10.2015.
* *Sirpaleet*. Teatterimuseo, ensi-ilta 11.2.2015.
* *Luukku - sarja koomisia ja koskettavia kohtauksia*. Valtimonteatteri, 2016.
* *Rakkauden hulluus*. Teatterimuseo, ensi-ilta 22.10.2017.
* *Nainen 100*. Savoy-teatteri, ensi-ilta 15.10.2017.
* *Kenen ääni kuuluu*. Taiteen Sulattamo, ensi-ilta 1.9.2018.
* *Riisuttu elämä*. Koko-teatteri, ensi-ilta 3.10.2018.
* *Rajoitettu vapaakävely*. Esitys taltioitu 2021.
* *Hulluus* -ääniteokset osana Helsingin kaupunginmuseon *Rikki - kun mieli särkyy* -näyttelyä, 2022.
* *Minäkö hullu?* Immersiivinen museoteatteriteos osana Helsingin kaupunginmuseon *Rikki - kun mieli särkyy* -näyttelyä, 2022. 
* *Raollaan.* Taiteen Sulattamo, ensi-ilta 21.11.2024.

## Palkinnot
* 2016 Tukilinja vuoden toimija 
* 2018 Vuoden mielenterveyshoitaja (toiminnanjohtaja) SMTHL 
* 2019 Vuoden Pomppu 
* 2020 Uusmaalainen kulttuuriteko 
* 2021 Apu-tonni 
* 2023 Horisontti-työryhmän vuoden 2022 yleisötyönteko kunniamaininta Taiteen Sulattamon ja Helsingin kaupunginmuseon ”Rikki – kun mieli särkyy” -näyttely

## Valontuoja 2021
Janelyn eli Jaanika Leino valittiin vuonna 2021 Taiteen Sulattamon valontuojaksi.
Janelynin kappale Don't give up now oli vuoden 2021 MTKLn mielenterveysviikon tunnuskappale. Kappaleen musiikkivideo on osittain kuvattu Taiteen Sulattamon tiloissa.  

## Lähteet

## Aiheesta muualla
* Taiteen Sulattamon kotisivut
C.16 Typhoon

**C.16 Typhoon** on Espanjan ilmavoimien () käyttämä mallinimi sen hankkimista 73 Eurofighter Typhoon -hävittäjästä.

## Hankinta ja valmistus
Espanjan piti alkuperäisen suunnitelman mukaan hankkia 85 Typhoonia, mutta budjettileikkausten vuoksi lopullinen hankintamäärä jäi 73:een.

Hankituista 19 Tranche 1 -koneesta yksi (CE.16-18) tuhoutui elokuussa 2010 ja koekoneena ollut IPA4 (C.16-20) muutettiin Tranche 2 -koneeksi. Käytössä olevista 17 koneesta seitsemän on kaksipaikkaisia. Koneista viimeinen luovutettiin 10. elokuuta 2007. Typhoonien sarjanumerot ovat CE.16-01 – CE.16-08 ja C.16-21 – C.16-30. Ilmavoimat vastaanottivat kaikkiaan 34 Trance 2 -konetta, joista kuusi on kaksipaikkaisia. Koneiden sarjanumerot ovat CE.16-09 – CE.16-14 ja C.16-31 – C.16-57 sekä C.16-63. Espanjan vaikean taloustilanteen vuoksi koneet jäivät Airbusin hallintaan, kunnes vuoden 2016 lopulla Espanja maksoi hankinnan loppusumman. Koneiden luovutukset saatiin loppuun vuoden 2019 puoliväliin mennessä.

Espanjan piti vastaanottaa 34 Tranche 3 -konetta, mutta talousvaikeudet pakottivat supistamaan määrän 20:een Tranche 3A:han. Tilaukseen sisältyi ainoastaan yksipaikkaisia koneita ja niiden luovutus alkoi 2015. Koneiden sarjanumerot ovat C.16-60 – C.16-78 lukuun ottamatta numeroa C.16-63, joka kuuluu Tranche 2:een. Koneista luovutettiin huhtikuussa 2019 kolme.

## Käyttö
Ilmavoimat vastaanotti syyskuussa 2003 ensimmäisen koneen, joka oli kaksipaikkainen CE.16-01 (c/n ST001). Seuraavan vuoden toukokuussa saapui kolme konetta Morónin lentotukikohtaan samoin kuin ensimmäiset lentomiehistöt, jotka olivat saaneet lento- ja huoltokoulutuksensa päätökseen Getafessa. Koneiden saapuessa palautettiin palvelukseen Ala 11:n Grupo 11, joka aloitti uuden Typhoon-henkilöstön kouluttamisen. Grupo 11:een oli tarkoitus perustaa kolme laivuetta (111, 112 ja 113 Escuadrón), mutta 112:ta ei aktivoitu. Lokakuussa aktivoitiin 111 Escuadrón, jonka tehtävänä käyttöönotto, asejärjestelmien testaus ja oppaiden kokoaminen. Laivue saavutti operatiivisen valmiuden heinäkuussa 2008, jolloin se aloitti päivystystehtävät. Tammikuussa 2004 aktivoitiin 113 Escuadrón, joka aloitti koulutuslaivueena kouluttaen myös Saudi-Arabian ja Saksan ilmavoimien lentäjiä.

Dassault Mirage F1 poistui Espanjan ilmavoimien käytöstä 23. kesäkuuta 2013, kun Ala 14 aloitti Los Llanos-Albacetessä kaluston vaihdon Typhooneihin. Lennoston 142 Escuadrón vastaanotti ensimmäiset kahdeksan Typhoonia vuoden 2013 puolivälissä. Vuodessa laivue oli saavuttanut täyden 12 Tranche 2 -koneen vahvuuden. Vuoden 2016 puoleenväliin mennessä laivueen vahvuus oli nostettu 17 koneeseen, joista kaksi oli kaksipaikkaisia CE.16-koneita. Lennoston toinen laivue 142 Escuadrón aktivoitiin uudelleen syyskuussa 2017.

## Lähteet

## Aiheesta muualla
Henrik Barruk

**Lars Henrik Andreas Barruk** (s. 26. helmikuuta 1961 Västerås) on Ruotsissa asuva uumajansaamelainen kielentutkija ja opettaja, joka on tehnyt merkittävää työtä uumajansaamen kielen elvyttämisessä ja dokumentoinnissa.

Barruk oppi uumajansaamen kielen omalta äidiltään ja on opettanut sen myös lapsilleen. Hänen tyttärensä Katarina Barruk on julkaissut lauluja uumajansaameksi ja tekee esiintymisellään kieltä tunnetuksi. Barruk on pitänyt uumajansaamen kielen kursseja Uumajan yliopistossa. Hän on ollut yhdessä kielentutkijoiden Ole Henrik Maggan, Pekka Sammallahden ja Olavi Korhosen kanssa laatimassa uumajansaamen ortografiaa, joka valmistui vuonna 2016. Vuonna 2019 julkaistiin Barrukin laatima uumajansaame–ruotsi – ruotsi–uumajansaame -sanakirja *Báhkuogirjjie*.

## Tunnustukset
Barruk sai vuonna 2008 Gollegiella-kielipalkinnon työstään uumajansaamen hyväksi.

## Lähteet
Kultalasiahven

**Kultalasiahven** (*Parambassis lala*) on lasiahvenien (Ambassidae) heimoon kuuluva kalalaji, jota pidetään yleisesti akvaariokalana. Se on enintään 4 senttimetrin mittainen. Kultalasiahventa tavataan Aasiasta Intiasta, Bangladeshista ja Myanmarista. Kultalasiahven elää lammikoissa, ojissa ja altaissa. Kansainvälinen luonnonsuojeluliitto luokittelee sen silmälläpidettäväksi lajiksi. Paras veden pH-arvo kultalasiahvenelle olisi 6–8.

## Lähteet
Jagmeet Singh

**Jagmeet Singh Jimmy Dhaliwal** (s. 2. tammikuuta 1979 Scarborough, Ontario) on kanadalainen poliitikko ja Kanadan Uuden Demokraattisen puolueen johtaja. Lapsuudessa hänestä käytettiin nimeä Jimmy Dhaliwal, kun taas aikuisena hän on käyttänyt poliittisella urallaan vain kahta ensimmäistä nimeään Jagmeet Singh jättäen pois syntymäsukunimensä Dhaliwal. Hän on opiskellut biologiaa, sosiologiaa, tietojenkäsittelytiedettä ja oikeustiedettä. Jagmeet Singhin poliittinen ura alkoi vuonna 2011, kun hänet valittiin Ontarion provinssin parlamenttiin. Vuonna 2017 hänet valittiin Uuden demokraattisen puolueen johtoon.

Singh menetti paikkansa edustajainhuoneessa vuoden 2025 parlamenttivaaleissa ja erosi tämän seurauksena puheenjohtajan paikaltaan. Hänen seuraajakseen nousi Don Davis, joka hoitaa puheenjohtajan virkaa seuraavaan puoluekokoukseen asti.

## Lähteet

## Aiheesta muualla

* Profiili Kanadan parlamentin kirjaston verkkosivuilta
Kolmilinjatetra

**Kolmilinjatetra** (*Neolebias trilineatus*) on herttatetrojen (Distichodontidae) heimoon kuuluva kalalaji, jota voidaan pitää akvaariokalana. Kolmilinjatetra on hyvin pieni, enintäänkin vain noin 3,3 senttimetrin mittainen. Se on kotoisin Afrikasta. Paras veden pH-arvo kolmilinjatetralle on 6,2–7,2, veden kovuus enintään 15 ja veden lämpötila 23–26 celsiusastetta. Kolmilinjatetran akvaarion tilavuus tulisi olla noin 40 litraa. Sille kannattaa antaa elävää tai pakastettua ravintoa, jolloin sen väritkin ovat parhaimmillaan.

## Lähteet
Agía Marína (saari)

**Agía Marína** () eli **Amargianí** (Αµαργιανή) on pieni Kreikan saari, joka kuuluu Jooniansaarten saariryhmään ja tarkemmin Oinoússeen saariin. Saaren pinta-ala on noin 0,495 neliökilometriä ja se on asumaton (vuonna 2011). Hallinnollisesti Agía Marína kuuluu Pýlos-Néstoraksen kuntaan, Messenian alueyksikköön ja Peloponnesoksen alueeseen.

Agía Marína sijaitsee Joonianmeressä Peloponnesoksen niemimaan lounaisrannikolla Sapiéntzan ja Schízan saarten välissä. Historiassa se on tunnettu myös nimellä *Prásino* (Πράσινο, ”Vihreä”). Agía Marína on Natura 2000 -aluetta yhdessä Sapiéntzan ja Schízan kanssa. Saaren kasvusto on matalaa ja tiheää. Keskiosissa korkeimmalla kohdalla kasvaa mäntypuita ja oliivipuita. Saari on nimetty Pyhän Marinan eli Pyhän Margareetan ja saarella olevan tälle omistetun kirkon mukaan.

## Lähteet
Superskalaarinen suoritin

**Superskalaarinen suoritin** on suoritin, jossa on useita kopioita datapolkulaitteistosta usean käskyn suorittamiseksi rinnakkain. Skalaarinen suoritin hakee ja käsittelee enintään yhden käskyn kellojaksoa kohden.

Varhaisimpana esimerkkinä superskalaarisesta suorittimesta mainitaan CDC 6600. Termi superskalaarinen on peräisin 1980-luvulta, jolloin se yleistyi RISC-suorittimien yhteydessä. Suorittimen monimutkaistamisen sijaan RISC-suorittimissa käyttivät saatavilla olevia resursseja suorituksen tehostamiseen suorittamalla useampaa kuin yhtä käskyä kellojaksoa kohden.

## Katso myös
* Symmetrinen monisäikeistys (SMT)
* Moniprosessointi
* Käskykannan liukuhihna

## Lähteet

## Kirjallisuutta
* 

## Aiheesta muualla
* Understanding Pipelining and Superscalar Execution
Yellowstone (televisiosarja)

**Yellowstone** on yhdysvaltalainen draamasarja, jonka ovat luoneet Taylor Sheridan ja John Linson. Sarjan pääosissa esiintyy Kevin Costner, Wes Bentley, Kelly Reilly, Luke Grimes, Cole Hauser ja Gil Birmingham.

Yhdysvalloissa sarjan esittäminen alkoi 20. kesäkuuta 2018 ja Suomessa Paramount Network aloitti sarjan esittämisen 2. lokakuuta 2019.

## Lähteet

## Aiheesta muualla
* 
* 
*
Enkelikala

**Enkelikala** (*Holacanthus ciliaris*) on keisarikalojen heimoon kuuluva akvaariossakin pidetty kalalaji. Lajia tavataan lähes kaikissa Pohjois- ja Etelä-Amerikan maissa sekä Taiwanissa. Lajin kuvaili tieteelle ensimmäisen kerran Carl von Linné vuonna 1758.

## Koko ja ulkonäkö
Enkelikala kasvaa yleensä noin 10–30 senttimetrin mittaiseksi ja painaa yleensä noin 1 kilon. Suurin tavattu yksilö painoi 1,6 kilogrammaa ja oli 45 cm pitkä. Enkelikalan kyljet ovat hopeanharmaat ja pyrstö keltainen. Evät ja pään seutu ovat sinikeltaiset. Enkelikalalla on suuri selkäevä ja vatsaevä.

## Levinneisyys ja elinympäristö
Enkelikalaa tavataan Pohjois- ja Etelä-Amerikassa sekä Taiwanissa. Lajin luonnolliset elinympäristöt ovat koralliriuttojen läheisyydessä. Enkelikala käyttää ravinnokseen planktonia ja  levää. Enkelikalat tarvitsevat suuren akvaarion.

## Lähteet
Ágios Geórgios (Salamis)

**Ágios Geórgios** () on pieni Kreikan saari, joka kuuluu Saronisten saarten saariryhmään. Saaren pinta-ala on noin 0,19 neliökilometriä ja se on asumaton (vuonna 2011). Hallinnollisesti Ágios Geórgios kuuluu Salamiin kuntaan, Saarten alueyksikköön ja Attikan alueeseen.

Ágios Geórgios sijaitsee Salamiin saaren itärannikolla Salamiin kaupungin Paloúkian edustalla, Salamiin saaren ja Attikan mantereen välisessä salmessa. Sen alue on Salamiin laivastotukikohdan eteläosaa, ja se on yhdistetty pengertiellä pääsaareen. Saari on nimetty Pyhän Georgioksen eli Pyhän Yrjön ja saarella olevan tälle omistetun kirkon mukaan.

Saarelta on tehty joitakin antiikin aikaisia löytöjä. Vuodesta 1865 sitä käytettiin Pireukseen tulleiden laivojen koleraeristykseen. Vuonna 1924 sinne tuotiin desinfiointia varten Vähästä-Aasiasta tulleita evakkoja, vaiheittain yhteensä yli  henkeä. Viimeinen kolera-epidemia oli vuonna 1947. Vuonna 1967 saari siirtyi Kreikan merivoimien käyttöön. Pengertie rakennettiin vuonna 1982. Saarella on kirkon lisäksi joitakin vanhoja rakennuksia.

## Lähteet
Drénia

**Drénia** () on pieni Kreikan saari, joka sijaitsee Áthoksen niemimaan länsirannikolla sen ja Sithonían niemimaan välisessä Singitikóslahdessa. Saaren pinta-ala on noin 0,15 neliökilometriä ja se on asumaton (vuonna 2011). Hallinnollisesti Drénia kuuluu Aristotéliin kuntaan, Chalkidikín alueyksikköön ja Keski-Makedonian alueeseen.

Drénia sijaitsee Ammoulianín saaren kaakkoispuolella. Drénian saariin (myös *Gaïdouronísia*, Γαϊδουρονήσια) luetaan myös itäpuolinen Pénna (Πέννα) sekä joukko pienempiä kalliosaaria, joihin kuuluvat Féti (Φέτη), Ártemis (Άρτεμις) ja Eliá (Ελιά).

Drénialla on hiekkarantaa ja ainakin kesäaikaan toimiva ravintola, ja sinne tehdään risteilyjä Ouranoúpolista.

## Lähteet

## Aiheesta muualla
Atalántinsaaret

**Atalántinsaaret** () on pieni Kreikan saariryhmä, jonka saaret sijaitsevat Pohjoiseen Euboianlahteen kuuluvassa Atalántinlahdessa Keski-Kreikan itärannikolla. Saaret ovat asumattomia (vuonna 2011). Hallinnollisesti saaret kuuluvat Lokroín kuntaan, Fthiotiin alueyksikköön ja Keski-Kreikan alueeseen.

Saaret ovat luonnonsuojelualuetta, mutta niitä käytetään myös valvottuun metsästykseen ja kalastukseen sekä muuhun vapaa-ajanviettoon.

## Saaret

## Lähteet
Atalantonísi

**Atalantonísi** (, myös *Talantonísi*, Ταλαντονήσι) eli **Atalánti** (Αταλάντη), antiikin **Atalante** (), on pieni Kreikan saari, joka kuuluu Atalántinsaarten saariryhmään ja sijaitsee Pohjoiseen Euboianlahteen kuuluvassa Atalántinlahdessa Keski-Kreikan itärannikolla. Saaren pinta-ala on noin 1,85 neliökilometriä ja se on asumaton (vuonna 2011).

## Maantiede

Atalantonísi sijaitsee Atalántinlahden länsiosassa Atalántin Skálan ja Palírroian kylien edustalla. Sen etäisyys mantereesta on noin 700 metriä. Hallinnollisesti Atalantonísi kuuluu Lokroín kuntaan, Fthiotiin alueyksikköön ja Keski-Kreikan alueeseen.

Atalantonísin kasvillisuutta hallitsevat oliivipuut. Saaren pohjoispuolella sijaitsi pieni saari Ágios Nikólaos ja länsipuolella Prasonísi eli Glaronísi. Etelämpänä Atalántinlahdessa sijaitsee Gaïdouronísin saari. Saaret ovat luonnonsuojelualuetta ja toisaalta valvottua metsästysaluetta.

## Historia

Atalanten saari mainitaan usein antiikin kirjallisuudessa, sekä historiassa että maantieteessä. Sen kerrotaan erkaantuneen mantereesta maanjäristyksessä. Saari oli alun perin asumaton, mutta Thukydides kertoo, että ateenalaiset linnoittivat sen peloponnesolaissodan ensimmäisenä vuonna (431/430 eaa.) estääkseen lokrislaisia merirosvoja hyökkäilemästä Euboialle. Sodan kuudentena vuonna eli 426 eaa. tapahtui maanjäristys, jonka seurauksena meri ensin vetäytyi ja iski sitten suurena aaltona saarella, mikä tuhosi osan linnoituksesta ja yhden ateenalaisen laivan. Thukydides mainitsee saman ilmiön tapahtuneen Orobiaissa Euboialla sekä Peparethoksessa, ja osasi yhdistää maanjäristyksen ja hyökyaallon (eli tsunamin) toisiinsa.

Vuoden 421 eaa. Nikiaan rauhassa Atalanten saari tuli Spartan valtaan. Thukydideen lisäksi saaren mainitsevat myös Strabon, Diodoros Sisilialainen, Pausanias, Livius, Plinius vanhempi, Seneca nuorempi ja Stefanos Byzantionlainen.

## Lähteet
Ftená

**Ftená** (, myös *Ftenó*, Φτενό tai *Fliní*, Φληνί) on kahden pienen Kreikan saaren ryhmä, jonka saaret kuuluvat Kykladien saariryhmään. Saaret ovat asumattomia (vuonna 2011). Hallinnollisesti Ftenán saaret kuuluvat Anáfin kuntaan, Thíran alueyksikköön ja Etelä-Egean saarten alueeseen.

Ftenán saaret sijaitsevat Anáfin ja Pacheián saarten välissä, noin 2 meripeninkulmaa (noin 3,8 kilometriä) Anáfista eteläkaakkoon ja noin 2,3 meripeninkulmaa (noin 4,3 kilometriä) Pacheiásta pohjoisluoteeseen. Saaret ovat matalia ja niiden korkein kohta on noin 9 metriä. Suuremman idänpuoleisen saaren pinta-ala on noin 0,063 neliökilometriä ja pienemmän lännenpuoleisen saaren pinta-ala noin 0,033 neliökilometriä.

*[[Barrington Atlas of the Greek and Roman World]]* sijoittaa Ftenán saarten paikalle antiikin aikaisen saaren nimeltä *Hippuris* (*Hippūris/Hippouris*, ). Se on kuitenkin sijoitettu myös Pacheián paikalle.

## Lähteet
Ftenó

**Ftenó** () voi viitata seuraaviin saariin Kreikassa:

* Ftenó, saari Dodekanesian saariryhmässä lähellä Astypálaiaa
* Ftená eli Ftenó, kahden saaren ryhmä Kykladien saariryhmässä lähellä Anáfia
Gaïdouronísi (Fthiotis)

**Gaïdouronísi** () on pieni Kreikan saari, joka kuuluu Atalántinsaarten saariryhmään ja sijaitsee Pohjoiseen Euboianlahteen kuuluvassa Atalántinlahdessa Keski-Kreikan itärannikolla Atalántin Kyparíssin ja Tragánan kylien edustalla. Saaren pinta-ala on noin 1,7 neliökilometriä ja se on asumaton (vuonna 2011). Hallinnollisesti Atalánti kuuluu Lokroín kuntaan, Fthiotiin alueyksikköön ja Keski-Kreikan alueeseen.

Atalántin saari sijaitsee Atalántin laguunin laidalla aivan Atalántinlahden eteläosassa. Saari on ollut aiemmin niemi, ja erkani saareksi maanjäristyksessä vuonna 1894. Hieman pohjoisempana Atalántinlahdessa sijaitsee Atalantonísin saari. Saaret ovat luonnonsuojelualuetta ja toisaalta valvottua metsästysaluetta.

## Lähteet
Kafkanás

**Kafkanás** () eli **Kápros** (Κάπρος) on pieni Kreikan saari, joka sijaitsee Traakianmeressä Chalkidikín niemimaan itärannikon ja Olympiádan kylän edustalla. Saaren pinta-ala on noin 0,073 neliökilometriä ja se on asumaton (vuonna 2011). Hallinnollisesti Kafkanás kuuluu Aristotéliin kuntaan, Chalkidikín alueyksikköön ja Keski-Makedonian alueeseen.

Kafkanáksen etäisyys Chalkidikín rannikosta on noin 1,9 kilometriä ja suurin korkeus 54 metriä merenpinnasta laskettuna. Perinteessä saarta on pidetty paikkana, johon Kassandros karkotti Aleksanteri Suuren äidin Olympiaan. Toisen version mukaan karkotuspaikka olisi kuitenkin ollut mantereen puoleinen Stageiran kaupunki. Versiosta riippumatta läheinen Olympiádan kylä on nimetty Olympiaan mukaan tästä syystä. Kafkanákselta on tehty pienen antiikin aikaisen asutuksen löytöjä sekä joitakin löytöjä myös bysanttilaiselta ajalta.

Saari oli myynnissä ainakin vuonna 2016 Kreikan myydessä asumattomia saaria rahapulan vuoksi.

## Lähteet

## Aiheesta muualla
Käskykannan liukuhihna

**Liukuhihna** () suorittimen käskykannassa lisää suorittimen suorituskykyä jakamalla käskyn suoritus useampaan vaiheeseen (), jolloin joka vaiheessa voi suorittaa eri käskyä. Joka vaiheessa on vain osa käskyn tarvitsemasta logiikasta, jolloin kellotaajuus on käytännössä nopeampi: jokaisen käskyn suoritusaika on sama kuin ilman liukuhihnaa.

Esimerkiksi MIPS-arkkitehtuurissa vaiheet ovat:
# käskyn haku ()
# käskyn purku ()
# suoritus ()
# muistihaku ()
# takaisinkirjoitus ()

Useita liukuhihnan optimointiin tarkoitettuja tekniikoita kehitettiin IBM 7030:tä varten.
Liukuhihnoitus on jo varhaisissa mikroprosessoreissa tunnettu tekniikka. Esimerkiksi MOS 6502 ja Zilog Z80 osaavat hakea seuraavan käskyn muistista, kun edellisen suoritus on kesken (*prefetch*), eli nykytermein niillä on kaksivaiheinen liukuhihna. Intelin tekemä tutkimus havaitsi, että jo tämä yksinkertainen liukuhihnoitus paransi suorituskykyä 35 % lisäten transistorimäärää vain 15 %.

## Suoritusjärjestys
Yksinkertaisessa tapauksessa käskyt ovat *kiinteästi ajoitettuja* eli ne suoritetaan ohjelman järjestyksessä. Suoritin voi käyttää *dynaamista ajoitusta* eli epäjärjestyksessä suorittamista () vähentääkseen suoritusajan hukkaamista.

Esimerkkitapaus, jossa on kaksi yhteenlaskua:

```
ld      r1, 0(r2)    // lataa r1 muistiin r2:n osoittamasta paikasta
add     r2, r1, r3   // r2 := r1 + r3
add     r4, r3, r5   // r4 := r3 + r5
```

Oletetaan, että r3 ja r5 ovat jo luettuna ja lataus (`ld`) aiheuttaa välimuistihutin, jolloin liukuhihna *sakkaa* latauksen ajaksi. Myöhempi yhteenlasku ei riipu r1:stä ja se voidaan suorittaa aiemmin.

## Haarautuminen
Jotta liukuhihnasta saadaan paras hyöty on sen kaikki vaiheet hyödynnettävä (pidettävä täysinä). Useat tekijät kuten ehtolauseet ja toistorakenteet aiheuttavat liukuhihnan sarjamuotoisuudelle ongelmia.

Esimerkkitapaus:

```
if (x > 0) {
     a=0;
     b=1;
     c=2;
}
d=3;
```

Jos *x* on suurempi kuin nolla käskyt liukuhihnassa ovat oikein koska `if` lauseen runko suoritetaan. Jos taas *x* on pienempi tai yhtäsuuri kuin nolla `if` lauseen runkoa ei suoriteta ja liukuhihna on vähemmän tehokas koska se joutuu perumaan käskyjen tekemiä muutoksia suorittimen tilaan.

Ennakoimalla suorituksen tulosta voitaisiin liukuhihnan vaiheet pitää täysinä ja saada parempi suorituskyky.
Haarautumisen ennakointi () pyrkii ennakoimaan miten ehtolause tullaan suorittamaan ja parhaassa tapauksessa liukuhihna pysyy täytenä.

## Katso myös
* Superskalaarinen suoritin

## Lähteet

## Aiheesta muualla
* Understanding Pipelining and Superscalar Execution
Rengaskäärmeenpää

**Rengaskäärmeenpää** (*Channa pleurophthalma*) tai **täpläkäärmeenpää** on käärmeenpäiden (Channidae) heimoon kuuluva kalalaji. Pieter Bleeker kuvaili lajin tieteelle vuonna 1851.

## Ulkonäkö ja koko
Rengaskäärmeenpäällä on kyljissään neljä mustaa keltareunaista laikkua. Laji voi kasvaa enintään noin 40 senttimetrin mittaiseksi.

## Elinympäristö ja levinneisyys
Laji elää trooppisissa olosuhteissa. Rengaskäärmeenpäätä tavataan Aasiasta Sumatrassa Indonesiassa sekä Borneossa. Lajin uhanalaisuusluokitus on Kansainvälisen luonnonsuojeluliiton mukaan ilmälläpidettävä.

## Lähteet
Eleftherónisos

**Eleftherónisos** () on pieni Kreikan saari, joka sijaitsee Traakianmeressä Chalkidikín niemimaan itärannikon edustalla. Saaren pinta-ala on noin 0,077 neliökilometriä ja se on asumaton (vuonna 2011). Hallinnollisesti Eleftherónisos kuuluu Aristotéliin kuntaan, Chalkidikín alueyksikköön ja Keski-Makedonian alueeseen.

Eleftherónisos sijaitsee vastapäätä Eléftheran niemeä, joka on Ierissóksenlahden pohjoisraja. Saaren korkein kohta on 56 metriä merenpinnasta laskettuna. Saaren eteläpuolella sijaitsee pieni kalliosaari nimeltä Eleftheráki (Ελευθεράκι), joka tunnetaan myös nimillä Lefteráki (Λευτεράκι) ja Manólia (Μανόλια). Sen pinta-ala on noin 0,0039 neliökilometriä.

Sekä Eleftherónisos että Eleftheráki olivat myynnissä ainakin vuonna 2016 Kreikan myydessä asumattomia saaria rahapulan vuoksi.

## Lähteet
Fidonísi

**Fidonísi** (, myös *Fedonísi*, Φεδονήσι) eli **Xeronísi** () on pieni Kreikan saari, joka sijaitsee Traakianmereen kuuluvassa Kaválanlahdessa Itä-Makedonian rannikon edustalla. Saaren pinta-ala on noin 0,16 neliökilometriä ja se on asumaton (vuonna 2011). Hallinnollisesti Fidonísi kuuluu Pangaíon kuntaan, Kaválan alueyksikköön ja Itä-Makedonian ja Traakian alueeseen.

Fidonísi, suomeksi ”Käärmesaari”, sijaitsee Iraklítsan niemen kohdalla vastapäätä Néa Irakleítsan kylää ja Palaió Tsiflíkin kaupunkia, linnuntietä noin 9,5 kilometriä lounaaseen Kaválan kaupungista. Sen etäisyys rannikosta on noin 1,2 kilometriä.

Saari oli myynnissä vuonna 2013 sekä ainakin vielä vuonna 2016 Kreikan myydessä asumattomia saaria rahapulan vuoksi. Hintapyyntö oli 3,5 miljoonaa euroa.

## Lähteet
Lucas Rangel

**Lucas Rangel Nunes Gonçalves** (s. 29. joulukuuta 1994 Alvorada, Brasilia), pelaajanimeltä *Lucas Rangel* on brasilialainen jalkapalloilija, joka edustaa Veikkausliigassa pelaavaa Kuopion Palloseuraa. Hän on pelipaikaltaan hyökkääjä. 
Brasilialainen hyökkääjä on uransa aikana pelannut kotimaansa ja Suomen lisäksi myös Albaniassa, Itävallassa, Latviassa, Turkissa, Azerbaidzhanissa sekä Ukrainassa.

## Ura

Lucas Rangel aloitti jalkapallouransa kotimaassaan Brasiliassa, jossa ensimmäinen aikuisten joukkue oli Paraná-osavaltion pääkaupungin Londrina EC. Yhden kauden jälkeen hän siirtyi Eurooppaan - ensin Albanian pääsarjan FK Kukësiin, jossa hän oli voittamassa maan mestaruutta. Seuraavana kautena hän siirtyi Itävallan Kakkosliigan Kapfenberger SV:hen, josta hän siirtyi heinäkuussa 2018 Suomeen Veikkausliigaan Kuopion Palloseuraan (KuPS).

KuPS:ssa hän oli mukana pronssia saavuttaneessa joukkueessa, ja kaudella 2019 hän oli KuPS:n Suomen mestaruuden voittaneessa joukkueessa. Kauden 2020 päätteeksi Rangel siirtyi Turkin toiseksi korkeimmalle sarjatasolle Adana Demirsporiin. Turkissa hyökkääjä onnistui maalinteossa kertaalleen seitsemässä ottelussa. Keväällä 2021 Rangel palasi KuPS:n riveihin. Kaudella 2021 Lucas Rangel viimeisteli Veikkausliigan otteluissa kaksi maalia, mutta suurimmat uroteot hän teki eurokentillä. Kesän 2021 kahdeksassa Euroopan Konferenssiliigan karsintakierroksen ottelussa syntyi hurjat viisi maalia, jotka edesauttoivat KuPS:n aina karsintojen playoff-kierrokselle saakka. 

Lucas Rangel siirtyi syyskuun alussa 2021 Ukrainaan FC Vorskla Pultavaan. Helmikuussa 2022 käynnistynyt Venäjän hyökkäys Ukrainaan keskeytti Ukrainan jalkapallosarjat. Rangel joutui pakenemaan Ukrainasta ja etsimään uudet joukkueet jalkapalloammatilaisuudelle. Rangelin matka vei kuitenkin ensin Azerbaidzanin Sabah FK:n riveihin, kaudeksi 2022-2023 Latvian pääsarjan eli Virslīgan Riga FC:n riveihin ja kaudeksi 2023-2024 takaisin Ukrainaan maan jalkapalloliigan pääsarjan FC Kolos Kovalivkaan, jossa hän pelasi viimeiset ottelunsa keväällä 2024.

Rangel teki elokussa 2024 kolmannen sopimuksensa KuPS:n kanssa. Hän oli syyskaudella 2024 voittamassa KuPS:n riveissä niin Suomen cupin kuin Veikkausliigan Suomen mestaruuden.

## Saavutukset
* Albanian mestaruus: 2017
* Suomen mestaruus: 2019 ja 2024
* Suomen mestaruuspronssia: 2018 ja 2020
* Suomen cup-mestaruus 2021 ja 2024

## Lähteet

## Aiheesta muualla
*Lucas Rangell soccerwayn sivustolla
Marcel Pinel

**Marcel Pinel** (8. heinäkuuta 1908 – 18. maaliskuuta 1968) oli ranskalainen jalkapalloilija, joka toimi hyökkääjänä ja keskikenttäpelaajana. Hän pelasi MM-kilpailuissa 1930 Ranskan joukkueessa 7 ottelua, joissa Pinel teki 4 maalia. Hän teki kaikki 4 maaliaan Belgian verkkoon.

Pinel pelasi myös Ranskan alemmilla sarjatasoilla. Hän kuoli vuonna 1968 ollessaan 60 vuoden ikäinen.

## Lähteet
Hienoviuhkalehti

**Hienoviuhkalehti** eli **jättiviuhkalehti** eli **isoviuhkalehti** (*Cabomba aquatica*) on viuhkalehtikasvien (Cabombaceae) heimoon kuuluva kasvilaji, jota monet pitävät akvaariokasvina. 

Hienoviuhkalehteä on akvaariossa helppo kasvattaa pistokkaista. Hienoviuhkalehden valontarve on runsas, ja se tarvitsee kovahkoa vettä. Veden tulisi olla hapanta, ja sen lämpötilan 15–28 celsiusastetta.

## Lähteet
Idiosynkrasia

**Idiosynkrasia** (kreik. *idios* = oma, *synkrasis* = sekoitus) tarkoittaa psykologiassa yksilölle tai ryhmälle luonteenomaista käyttäytymisen erityispiirrettä, esimerkiksi vastenmielisyyttä tai mieltymystä jotain ainetta, esinettä tai ilmiötä kohtaan. Lääketieteessä idiosynkrasia merkitsee allergian tapaista yliherkkyyttä; tavallista suurempaa herkkyyttä jonkin myrkyn tai lääkeaineen vaikutukselle.

## Lähteet
*Aikio, Annukka ja Vornanen, Rauni: Uusi sivistyssanakirja. Kustannusosakeyhtiö Otava 1993. .
* Rantala, Risto (toim.): Perustieto. Akateemisen tietosanakirja. Otava 1993. 
### Viitteet
Tropicos

**Tropicos** on kasvitieteellinen tietokanta, joka sisältää taksonomista tietoa lähinnä trooppisen vyöhykkeen (Keski- ja Etelä-Amerikka) kasveista. Sitä ylläpitää Missouri Botanical Garden. Tietokanta sisältää kuvia sekä taksonomisia ja bibliografisia tietoja yli 4,6 miljoonasta herbaariuminäytteestä . Lisäksi se sisältää tietoja yli 52 000 tieteellisestä julkaisusta. Tietokannasta voi tehdä kyselyjä englanniksi, ranskaksi ja espanjaksi. Tietokannan vanhimmat tietueet ovat vuodelta 1703.

## Lähteet
Nuorttanaste

**Nuorttanaste** (*Itätähti*) on pohjoissaamenkielinen kristillinen lehti, joka on perustettu vuonna 1898 Norjan Finnmarkissa. Se on vanhin edelleen ilmestyvä saamenkielinen aikakauslehti.

## Historia
Lehti perustettiin vuonna 1898 Norjan Finnmarkissa. Lehden perusti Norjan evankelis-luterilainen vapaakirkko ja sen päätarkoituksena oli levittää luterilaista kristillistä sanomaa Norjassa eläville saamelaisille heidän äidinkielellään. Se alkoi julkaista pian myös lukijoiden kirjeitä sekä tavallisia uutisia ja muuta ei-uskonnollista sisältöä. Toimittajat olivat pääosin saamelaisia, jotka tasapainottelivat toisaalta lehden norjalaisten kristittyjen omistajien tahtoessa lähinnä uskonnollista sisältöä ja toisaalta saamelaisen lukijakunnan toiveiden saada myös uutisia ja ajankohtaisia asioita välillä. Lehti on ilmestynyt suurimman osan historiastaan kahdesti kuukaudessa, myös toisen maailmansodan aikana. Ison osan 1900-lukua ajan Nuorttanaste oli ainoa pohjoissaamenkielinen julkaisu.

## Merkitys
Nuorttanaste on vanhin edelleen julkaistava saamenkielinen aikakauslehti. Koska se oli ison osan 1900-lukua ainoa pohjoissaamenkielinen julkaisu on sillä ollut suuri merkitys saamelaisten lukutaidolle, erityisesti niiden jotka eivät ole osanneet norjaa. Lehdellä on ollut suuri merkitys kirjoitetun saamen kielen ymmärtämisen kehitykselle. Lapset ovat oppineet lukemaan ja kirjoittamaan sen kautta ja se on levittänyt merkittävästi tietoa saamelaisten keskuuteen. Se oli hyvin suosittu ja siten sillä on ollut merkittävä rooli saamen kielelle ja kulttuurille 1900-luvun alkupuoliskolla.

## Lähteet

## Katso myös
* Daerpies Dierie, kristillinen lehti eteläsaamen kielellä.

## Aiheesta muualla
* Lehden Facebook -sivut
* Lehden varhaisia numeroita luettavana Kansalliskirjaston Fenno Ugrica -kokoelmasta
Ontarion provinssin parlamentti

**Ontarion provinssin parlamentti** (virallisesti , ) on Kanadan Ontarion provinssin lainsäädäntövaltaa käyttävä elin. Ontarion provinssin parlamentti on muiden Kanadan provinssiparlamenttien tavoin yksikamarinen, toisin kuin Kanadan liittovaltion kaksikamarinen parlamentti. Parlamentti kokoontuu provinssin pääkaupungin Toronton Queen’s Parkissa sijaitsevassa Ontarion lainsäädäntötalossa (). Parlamentin 124 edustajaa valitaan vaaleilla neljän-viiden vuoden välein. Vaalit voittaneen puolueen johtajasta tulee Ontarion pääministeri ja hän valitsee hallituksen.

Lainsäädäntötyötä tehdään 9 komiteassa.

## Viimeisimmät vaalit
Viimeisimmät vaalit pidettiin 2018, joiden jälkeen suurimmaksi puolueeksi nousi progressiivinen konservatiivipuolue.

Jim Wilson erosi konservatiivipuolueesta loppuvuodesta 2018. Syynä olivat syytökset seksuaalisesta ahdistelusta.. Randy Hillier erotettiin konservatiivipuolueesta vuonna 2019 johtuen loukkaavista kommenteista, joita hän oli sanonut autististen lasten vanhemmille. 

Alkuvuodesta 2020 alkaen kahden vaalipiirin, Ottawa-Vanier ja Orléans, edustajanpaikat ovat täyttämättä.  

## Lähteet

## Aiheesta muualla
Young Blood Rising

**Young Blood Rising** on suomalaisen Santa Cruz -yhtyeen kappale, joka julkaistiin syyskuussa 2017 toisena singlenä yhtyeen kolmannelta studioalbumilta *[[Bad Blood Rising]]*.

Kappale on yhtyeen laulaja Archie Cruzin, kitaristi Johnny Cruzin ja basisti Middy Cruzin kirjoittama. ”Young Blood Rising” ylsi Suomen radiosoittolistalla parhaimmillaan sijalle 22. ja oli listalla 11 viikkoa. Kappaleen musiikkivideo julkaistiin videopalvelu YouTubessa 22. syyskuuta 2017.

## Kappaleet

## Kokoonpano ja henkilöstö
### Muusikot
* Arttu ”Archie Cruz” Kuosmanen – laulu, kitara
* Joonas ”Johnny Cruz” Parkkonen – kitara
* Mitja ”Middy Cruz” Toivonen – basso
* Tapani ”Tazzy Cruz” Fagerström – rummut

## Listasijoitukset

## Lähteet
Ohjelmallinen mikroprosessori

**Ohjelmallinen mikroprosessori** (tai *pehmeä suoritin*, ) on suoritinydin, joka voidaan toteuttaa kokonaisuudessaan logiikkasynteesillä. Se voidaan toteuttaa erilaisilla puolijohdelaitteilla, jotka sisältävät ohjelmoitavaa logiikka (kuten ASIC, FPGA, CPLD).

Suorittimet voivat käyttää jotain muuta määriteltyä käskykantaa kuten ARM, SPARC tai x86.

## Esimerkkejä
* Altera Nios, Nios II
* ARM Cortex-M1
* LEON
* Xilinx MicroBlaze
* OpenRISC

## Katso myös
* Mikro-ohjelma
Daerpies Dierie

**Daerpies Dierie** on eteläsaamenkielinen kirkollinen aikakauslehti, joka ilmestyy neljä kertaa vuodessa.

Lehden perusti eteläsaamelainen pastori Bierna Bientie, jonka tavoitteena oli tehdä lehteä, joka olisi yhdistelmä seurakuntalehteä, uutisten levittäjää sekä keskustelukanavaa eteläsaamelaisille kulttuuriaiheille. Lehden nimeksi tuli Daerpies Dierie ja se alkoi ilmestyä neljästi vuodessa. Lehden nimi merkitsee kahta nauhaa, joita käytetään yhdistämään kaksi saamelaispuvun takin materiaalin osaa toisiinsa. Tämä kuvastaa lehden pyrkimystä yhdistää eteläsaamelaiset toinen toisiinsa. Muuten lehdellä on osin sama tarkoitus kuin Nuorttanaste -lehdellä pohjoissaamea puhuville. Lehti sisältää materiaalia sekä eteläsaameksi että norjaksi.

Lehden julkaisemista tukevat Nidarosin hiippakunta, Norjan Saamelaiskäräjät, Ruotsin kirkko sekä sen Härnösandin hiippakunta.

## Lähteet

## Katso myös
* Nuorttanaste

## Aiheesta muualla
* Lehden kotisivu
Issa Thiaw

**Mame Seydina Issa Laye Thiaw** (s. 12. lokakuuta 1992 Yoff, Senegal), pelaajanimeltä *Issa Thiaw* on senegalilainen jalkapalloilija, joka edustaa Veikkausliigassa pelaavaa Kuopion Palloseuraa. Hänen on pelipaikkansa on keskikenttä.

Issa Thiaw aloitti jalkapalloilijan uransa Senegalissa RS Yoffin riveissä. Kaudella 2012 hän siirtyi Romaniaan pelaten maan 2. ja 3. sarjatasolla seuroinaan Voința Sibiu, FC Cisnădie, Unirea Alba Iulia ja Șoimii Pâncota. Kahden Romania-vuoden jälkeen hän siirtyi syksyllä 2016 seuranaan Sepsi Sfântu Gheorghe, joka nousi kauden jälkeen maan pääsarjaan, I divisioonaan, jossa Issa Thiaw teki ensiesiintymisen heinäkuussa 2017. 

Kuuden Romania-vuoden jälkeen Issa Thiaw siirtyi keväällä 2018 Suomen Valioliigaan seuranaan Tampereen Ilves, jossa hän pelasi yhden kauden. Seuraavaksi kaudeksi hän siirtyi Kuopion Palloseuraan, jossa hän oli voittamassa Suomen mestaruuden. Kauden 2020 alussa helmikuussa Thiaw loukkaantui ja häneltä kausi 2020 meni toipuessa leikkauksesta.

## Saavutukset
* Suomen mestaruus: 2019

## Lähteet

## Aiheesta muualla
*Issa Thiaw soccerwayn sivustolla
Lamar Jackson

**Lamar Demeatrice Jackson Jr.** (s. 7. tammikuuta 1997 Pompano Beach) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Jackson edustaa kaudella 2019 Baltimore Ravensia. Ravens varasi Jacksonin  ensimmäisellä kierroksella 32. pelaajana. Yliopistossa Jackson pelasi Louisvillen yliopiston joukkueessa Louisville Cardinalsissa. Jackson on tullut tunnetuksi erityisesti siitä, että hän juoksee itse paljon pallon kanssa. Huhtikuussa 2023 Jackson teki Ravensin kanssa viisivuotisen ja yhteensä 260 miljoonan dollarin arvoisen jatkosopimuksen.

## Lähteet
Hinttolansaari

**Hinttolansaari**  on Päijänteen saari Päijät-Hämeessä Padasjoella.

## Maantietoa
Saari on 1,8 kilometriä pitkä, 1,6 kilometriä leveä ja sen pinta-ala on 1,62 neliökilometriä . Se kuuluu saariryhmään, joka sijaitsee Kelventeen harjujakson itäpuolella, mutta joka on muodostunut eri syystä kuin Kelvenne . Hinttolansaari sijaitsee Kelvennen eteläpään itäpuolella, ja Hirvisaaren ja Neitsaaren välissä. Kelventeen puolella kulkee Hinttolansalmi . Saariryhmä jää Hinttolanselän pohjoispuolelle ja mantereelle Pulkkilanharjulle on 2,6 kilometriä matkaa. Kelventeeseen on 370 metriä ja Hirvisaareen 650 metriä matkaa. Neitsaaren edessä kulkee Kuorresalmi, joka on 50–380 metriä leveä. Lähiympäristön muita saaria ovat Nimetön, Haapasaari ja Petäjäsaaret. Hinttolansaaren lähistöllä on vielä seitsemän pikkusaarta, joista vain Tapinluodoilla on karttanimi. Hinttolansaari on pyöreähkön muotoinen eikä sillä ole suuria lahtia tai niemiä. Karttoihin on merkitty nimellä vain Tirsanlahti. Saari on kokoonsa nähden matala ja sen korkein kohta kohoaa 27 metrin korkeuteen Päijänteestä. Saari ei ole luonnontilainen, sillä se on ollut pitkään asuttuna, jolloin sitä on viljelty ja sen metsät ovat edelleen talousmetsää. Saarella on viisi entistä maatilaa sekä noin 40 vapaa-ajan asuntoa.

## Luontoarvoja
Neitsaaren ja Hinttolansaaren välinen Kuoresalmi ja salmen rantametsät muodostavat linnustollisesti merkittävän alueen. Merkittävä on myös on Tirsanlahden lehtometsikkö.

## Historiaa
Hinttolansaaressa on maakirjojen mukaan ollut ratsutila vuonna 1636. Ratsutila raivasi aluksi peltomaansa omalta saareltaan, mutta esimerkiksi vuoden 1788 kartassa sillä on viljelymaita naapurisaarissa kuten Haapasaaressa.

Vuosien 1920, 1942 ja 1947 talouskartoissa saari sijaitsee karttalehtien reunassa siten, että siitä näkyy yleensä vain noin puolet. Kuitenkin vuoden 1920 kartassa saari näkyy kokonaan ja siihen on piirretty yhtenäinen peltoalue, joka peittää saaren länsiosat. Loput saaresta on merkitty suoksi tai kangasmetsäksi. Saarelle on merkitty vain yksi maatila. Vuoden 1947 talouskartassa peltoala on mahdollisesti laajentunut ja saarella on nyt neljä maatilaa ja yksi muuta tilaa merkitsevä karttamerkki. Viereisessä talouskartassa vuodelta 1942 on saaren itäosa merkitty kangasmetsäksi.

Vuosien 1965 ja 1969 peruskartoissa on saarella myös neljä nimettyä tilaa, joskin Kartanonmäelle on merkitty kaksi asuttua rakennusta. Toinen on ilmeisesti seuraavassa kartassa nimetty Hinttola. Rannoilla vaikuttaa olevan yli kymmenen vapaa-ajan asuntoa, mutta vuoden 1985 kartoissa niitä on lähes 30. Mäntyniemi on ilmeisesti lopettanut viljelytoimintansa ja yksi sen peltopalstoista on samalla metsitetty. Vuosien 1992 ja 1996 kartoissa kehitys jatkuu, kun Kartanonmäen, Hinttolan ja Mäntyniemen ympäriltä on metsitetty lisää peltoja.

## Huomautukset

## Lähteet
Anne-Grethe Leine Bientie

**Anne-Grethe Leine Bientie** (s. 2. heinäkuuta 1954) on norjalainen kirjailija ja virsirunoilija. Hän on työskennellyt eteläsaamelaisten kirkollisen elämän kehittämiseksi ja julkaissut eteläsaameksi kirjoja ja virsiä. Hänen aviomiehensä on eteläsaamelainen pappi ja virsirunoilija Bierna Bientie.

Bientie on syntynyt vuonna 1954 ja kasvanut Norjan Bærumissa. Hän on oppinut eteläsaamen kielen vasta aikuisena. Nykyään hän asuu Snåsassa. Hän on tullut tunnetuksi työstään eteläsaamelaisen kirkollisen elämän hyväksi. Hän on kirjoittanut useita kirjoja: *Vadtese* (2008), *Lengselen er et følehorn / Mejtie sån sjædta?* (2013), Joekoen sjïehteles ryöjnesjæjja (2014) ja *Mijjen gærhkoe-gærja – Vår kirkebok* (2015). Lisäksi hän sanoittanut ja säveltänyt virsiä, joista kaksi on otettu Norjan kirkon vuonna 2013 uusittuun virsikirjaan.

Teos *Joekoen sjïehteles ryöjnesjæjja* oli vuonna 2018 ehdolla Pohjoismaiden neuvoston lasten- ja nuortenkirjallisuuspalkinnon saajaksi.

## Teoksia
* *Vadtese* (2008)
* *Lengselen er et følehorn / Mejtie sån sjædta?* (2013)
* *Joekoen sjïehteles ryöjnesjæjja* (2014)
** Norjankielinen painos *En skikkelig flink liten reingjeter* (2018)
* *Mijjen gærhkoe-gærja – Vår kirkebok* (2015)

## Lähteet
Estradiolisypionaatti

**Estradiolisypionaatti** (C26H36O3) on steroidijohdannaisiin kuuluva orgaaninen yhdiste. Yhdistettä käytetään lääketieteessä ja eläinlääketieteessä ehkäisyyn. Estradiolisypionaatti kuuluu WHO:n laatimaan tärkeimpien lääkeaineiden luetteloon.

## Ominaisuudet ja käyttö
Estradiolisypionaatti on rakenteeltaan estradiolin ja syklopentyylipropaanihapon eli sypionihapon esteri. Se on huoneenlämpötilassa kiteistä ainetta, joka liukenee metanoliin, dietyylieetteriin, kloroformiin ja öljyihin. Estradiolisypionaatti on optisesti aktiivista ja sen kiertokyky kloroformissa on +45. Estradiolisypionaatti hydrolysoituu elimistössä estradioliksi, joka on varsinainen vaikuttava aine. Aine annostellaan ruiskeena lihakseen kerran kuukaudessa. Ruiskeessa on myös medroksiprogesteroniasetaattia. Estradiolisypionaatti voidaan käyttää ehkäisyyn ja raskaudenkeskeytykseen myös eläimillä, mutta sitä ei suosittella haittavaikutusten vuoksi

## Haittavaikutukset
Estradiolisypionaatti voi aiheuttaa haittavaikutuksinaan pääkipua, rintojen arkuutta, ja veristä kuukautisvuotoa.

## Valmistus
Estradiolisypionaattia valmistetaan estradiolin ja syklopentyylipropionyylikloridin välisellä reaktiolla. Reaktiossa muodostuu diesteri, jonka aromaattinen esteri hydrolysoidaan emäksellä ja tuotteeksi syntyy estradiolisypionaattia. 

## Lähteet
Isla Grande de Tierra del Fuego

**Isla Grande de Tierra del Fuego** () on saari lähellä Etelä-Amerikan eteläkärkeä. Se on pinta-alaltaan (48&nbsp;100 km²) Tulimaan (Tierra del Fuego) saariston suurin saari. Saari on jaettu Chilen ja Argentiinan kesken. Saaren ilmasto on tuulinen ja myrskyisä Etelämantereelta puhaltavien tuulten johdosta.

## Lähteet
Samon kieli

**Samo** (myös *san*) on samojen puhuma mandelainen kieli Burkina Fason luoteisosassa ja lähiseudulla Malissa.

Samon puhujia on noin 200–250 tuhatta (vuonna 1992, arvio). He asuvat etupäässä Burkina Fason Boucle du Mouhounin alueen Souroun ja Nayalan provinsseissa. Muutamia erillisiä kyliä on Mouhounin provinssissa. Malin Bankassin piirissä Bayen kaakkoispuolella on noin tuhat puhujaa.

Samo kuuluu mandekielten kaakkoishaaran itäiseen ryhmään. Se koostuu murteista, jotka voidaan jakaa etelä- ja pohjoisryhmään. Kolmelle murteelle tai kielelle on annettu keinotekoiset nimet maya (koillisessa), matya (luoteessa) ja maka (etelässä). Niiden lisäksi on erotettu keskimurre. Lähin sukukieli on bisa.

Äidinkielensä ohella monet samot puhuvat djulaa tai moorea. Kouluopetuksen kieli on ranska. Samoksi on julkaistu uskonnollista kirjallisuutta ja sillä järjestetään lukutaito-opetusta.

Samo on usein sekoitettu samogokieliin.

## Lähteet
* 

### Viitteet
Ilja Talalujev

**Ilja Talalujev** (s. 28. tammikuuta 1998 Voskresensk) on venäläinen jääkiekkoilija, joka pelaa KHL:ssä pelaavassa Sibir Novosibirskissa.

Talalujev on Himik Voskresenskin kasvatti. Hän siirtyi kaudeksi 2015–2016 Venäjän nuorten jääkiekkosarjassa pelanneeseen Atlanty Mytištšiin. Kaudella 2017–2018 Talalujev siirtyi Spartak Moskovan juniorijoukkueeseen ja pelasi tuolla kaudella myös ensimmäiset aikuisten sarjaottelunsa KHL-liigassa.

## Lähteet
Fredrik Vilhelm I (Hessen)

**Fredrik Vilhelm I** (; 20. elokuuta 1802 Philippsruhe, lähellä Hanauta – 6. tammikuuta 1875 Praha, Böömi, Itävalta-Unkari) oli Hessenin vaaliruhtinaskunnan viimeinen hallitsija vuosina 1847–1866. Preussi valloitti hänen valtakuntansa vuoden 1866 sodassa.

Fredrik Vilhelmin vanhemmat olivat Hessenin vaaliruhtinas Vilhelm II ja Preussin prinsessa Augusta. Vilhelm II nimesi Fredrik Vilhelmin kanssahallitsijakseen 30. syyskuuta 1831, mutta käytännössä Fredrik Vilhelm toimi siitä alkaen sijaishallitsijana, sillä hänen isänsä vietti loppuikänsä poissa pääkaupungista Kasselista ja sivussa päätöksenteosta. Vaaliruhtinas hänestä tuli isänsä kuoltua vuonna 1847. Isänsä ja isoisänsä tavoin Fredrik Vilhelmin asenne liberaaleihin poliittisiin uudistuksiin oli taantumuksellinen ja hän olisi halunnut kumota vuoden 1831 perustuslain. Vallankumousvuoden 1848 aikana hän joutui tekemään myönnytyksiä säätämällä joitain edistyksellisiä lakeja, mutta vallankumouksen laannuttua hän pyrki peruuttamaan ne. Tämä johti levottomuuksiin, jotka pakottivat hänet pakenemaan pääkaupungistaan syyskuussa 1850, mutta hänen äärivanhoillinen ministerinsä Ludwig Hassenpflug pyysi sotilaallista apua Saksan liitolta. Itävallan ja Baijerin lähettämät sotajoukot marssivat Hesseniin marraskuussa 1850 ja Fredrik Vilhelm pääsi palaamaan Kasseliin joulukuussa. Vuonna 1852 säädettiin uusi perustuslaki, joka kuitenkin korvattiin vuonna 1862 Preussin painostuksesta vuoden 1831 aiemmalla perustuslailla.

Sodan puhjettua vuonna 1866 Preussin ja Itävallan välille Fredrik Vilhelm asettui Itävallan puolelle, jolloin Preussin armeija valloitti Hessen-Kasselin. Fredrik Vilhelm jäi preussilaisten sotavangiksi 23. kesäkuuta Wilhelmshöhessä. Hän joutui hyväksymään sopimuksen, jonka mukaan hänen valtakuntansa liitettäisiin Preussiin ja hän menettäisi valtaistuimensa ja vaaliruhtinaan arvonsa, mutta saisi pitää linnansa Hessenissä henkilökohtaisena omaisuutenaan. Hänelle jäi lisäksi vanha Hessenin maakreivin arvo. Hän ei palannut Hesseniin, vaan asui tämän jälkeen maanpaossa Böömin Horzowitzissä.

Fredrik Vilhelm oli vuodesta 1831 morganaattisessa avioliitossa Gertrud Falkensteinin kanssa ja antoi tälle Schaumburgin kreivittären ja Hanaun ruhtinattaren arvot. Fredrik Vilhelmin kuoltua vuonna 1875 maakreivin arvo ja Hessenin suvun päämiehen asema periytyivät hänen Tanskassa asuneelle pikkuserkulleen Friedrich Wilhelmille.

## Lähteet

## Aiheesta muualla
Agía Paraskeví (saari)

**Agía Paraskeví** () eli **Prasíni** (Πρασίνη) on pieni Kreikan saari, joka kuuluu Kykladien saariryhmään ja tarkemmin Pieniin Kykladeihin ja Makáres-saariin. Saaren pinta-ala on noin 0,26 neliökilometriä ja se on asumaton (vuonna 2011). Hallinnollisesti Agía Paraskeví kuuluu Náxoksen ja Pienten Kykladien kuntaan, Náxoksen alueyksikköön ja Etelä-Egean saarten alueeseen.

Agía Paraskeví on pienin Makáres-saarista, jotka sijaitsevat Náxoksen itäpuolella sen ja Donoúsan välissä. Saari on nimetty Pyhän Paraskevan mukaan. Se sijaitsee noin 80 metriä itään Ágios Nikólaoksen saaresta. Noin 500 metriä siitä etelään sijaitsee Strongylín saari.

## Lähteet
Ágios Nikólaos (täsmennyssivu)

**Ágios Nikólaos** (, ”Pyhä Nikolaos”) voi viitata seuraaviin paikkoihin Kreikassa tai Kyproksella:

* Ágios Nikólaos, kaupunki ja kunta Lasíthin alueyksikössä Kreetan alueella
* Ágios Nikólaos, kaupunki Chalkídan kunnassa Euboian alueyksikössä Keski-Kreikan alueella
* Ágios Nikólaos, Ateenan kaupunginosa
** Ágios Nikólaoksen metroasema, Ateenan metron asema Ágios Nikólaoksen kaupunginosassa
* Ágios Nikólaos, kylä Sithonían kunnassa Chalkidikín alueyksikössä Keski-Makedonian alueella
* Ágios Nikólaos, saari Attikan itärannikolla
* Ágios Nikólaos, saari Argo-Saronisten saarten saariryhmässä lähellä Hydraa
* Ágios Nikólaos, saari Jooniansaarten saariryhmässä Aitolia-Akarnanian rannikolla
* Ágios Nikólaos, saari Jooniansaarten saariryhmässä Thesprotian rannikolla
* Ágios Nikólaos, saari Jooniansaarten saariryhmässä lähellä Paxósta
* Ágios Nikólaos, saari Jooniansaarten saariryhmässä lähellä Zákynthosta
* Ágios Nikólaos, saari Kreetan pohjoisrannikolla
* Ágios Nikólaos, saari Kykladien saariryhmässä lähellä Náxosta
* Ágios Nikólaos, saari Kykladien saariryhmässä lähellä Thíraa
* Ágios Nikólaos, saari Pohjoisen Egean saarten saariryhmässä lähellä Límnosta
* Ágios Nikólaos, saari Pohjoisen Egean saarten saariryhmässä lähellä Sámosta
* Ágios Nikólaos, saari Pórto Lágoksen laguunissa
* Ágio Nikoláki eli Ágios Nikólaos, saari Pohjoisen Egean saarten saariryhmässä lähellä Psaráa
* Archangélou eli Ágios Nikólaos, saari Dodekanesian saariryhmässä lähellä Ródosta
* Móchlos eli Ágios Nikólaos, saari Kreetan pohjoisrannikolla
* Safonídi eli Ágios Nikólaos, saari Dodekanesian saariryhmässä lähellä Kálymnosta
* Soúda eli Ágios Nikólaos, saari Soúdanlahdessa Kreetan pohjoisrannikolla
* Toúrkos eli Ágios Nikólaos, saari Pohjoisen Egean saarten saariryhmässä lähellä Límnosta

* Pyhän Nikolaoksen kirkko (*Ágios Nikólaos*), Ateena
* Pyhän Nikolaoksen kirkko (*Ágios Nikólaos*), Ermoúpoli, Sýros
* Pyhän Nikolaoksen kirkko (*Ágios Nikólaos*), Mystras
* Pyhän Nikolaoksen kirkko (*Ágios Nikólaos tis Stégis*), Kakopetriá, Kypros